Елисавета Багряна
Уроки

chitanka.info

„Дайте седем въглена в мангала,

ненапалвани три вощеници,

неначенат хляб на кърпа бяла.

И в зелена пръстена паница

непреливана вода налейте.“

И над мене кръстове заплете,

и зачете бавно, полугласно:

„Както огън у водата гасне,

уроките в тебе да угаснат!

Както нямат плъмък тези свещи —

с лошите очи да нямаш срещи.

Както този хляб е неначенат —

тъй да си от болест излечена…“

А пък аз си мисля огорчена:

„По-добре съвсем да не оздравя,

ако вече няма да го срещам,

ако любовта му ме остави,

ако погледите му горещи

потъмнеят някога за мене —

както тези въглени гасени…“

Издание: Елисавета Багряна. „Амазонка. Избрана лирика в два тома.“ „Български писател“. С. 1973

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.